**Samlerhuset Norge AS** er en postordre- og netthandel som selger mynter, medaljer, sedler, myntbrev og frimerker. Selskapet er et datterselskap i Samlerhuset Group, som har hovedkontor i Almere, Nederland. Firmaets hovedkontor ligger nær Kolbotn i Nordre Follo kommune. Samlerhuset markedsfører mynter, medaljer, frimerker, sedler og myntbrev. 

Firmaet ble stiftet i 1994, og fra 1997 ekspanderte virksomheten til flere land i Europa og etter hvert til Kina. Samlerhuset har kontorer i til sammen 16 land, Norge inkludert. De samarbeider også med flere sentralbanker om minnemynter og myntsamlinger. Selskapets solgte lenge mynter som investeringsobjekter der bl.a. mynter i gull ble omtalt som investeringer i gull og markedsføringen inneholdt flotte grafer med stigningen i gullprisen. Gullmynter ble gjerne solgt til 4 ganger gullprisen og andre objekter var aldri i nærheten av å kunne realiseres med gevinst. Dette førte til massiv kritikk av Samlerhuset og selskapet sier idag at myntsamling først og fremst må anses som en hobby, og at kjøp av mynter kan ikke anses som en god investering.

Om selskapet
------------

Samlerhuset selger samlerobjekter og har også vært aktive innen salg av minnemynter fra nasjonalbanker og større idrettsarrangementer, slik som denne fra OL på Lillehammer i 1994.
Samlerhuset Norge har i underkant av 90 ansatte per 2016.

Samlerhuset Group omtaler sin næringsvirksomhet som:

«*Direkte markedsføring av mynter og minnemedaljer og andre tilknyttede samleobjekter, til nasjonale markeder ved bruk av en sterk analyseplattform for å identifisere kunders behov og preferanser.* ».
Samlerhuset Norge selger både norske og utenlandske sedler og mynter. De gir også ut bladet «Mynt og Historie», et tidsskrift som fokuserer på historie, mynthistorie og nærliggende emner. Bladet er gitt ut av Samlerhuset, men bruker i stor grad eksterne skribenter. Styreleder Ole Bjørn Fausa sier at myntsamling først og fremst må anses som en hobby, kjøp av mynter kan ifølge selskapets ledelse ikke anses som en investering.

Samlerhuset Norge er del av Samlerhuset Group, et selskap med ansatte i Norge, Sverige (Mynthuset Sverige AB), Danmark (Mønthuset Danmark A/S), Finland (Soumen Moneta/Oy Nordic Moneta AB), Estland (Eesti Mündiari OÜ), Latvia (Latvijas Monetu Nams, SIA), Litauen (UAB Monetu namai), Polen (Skarbnica Narodowa), Tsjekkia (Nárdoni Pokladnice s.r.o.), Storbritannia (The London Mint Office Limited), Slovakia (Nárdona Pokladnica s.r.o), Ungarn (Magyar Éremkibocsátó Intézet), Irland (Dublin Mint Office), Belgia (Het Belgische Munthuis - La Maison de la Monnaie Belge) og Kina. Samlerhuset Groups hovedkvarter ligger i Almere i Nederland.Samlerhuset eier også Det Norske Myntverket på Kongsberg og World Money Fair i Berlin.

Historie
--------

Samlerhuset ble etablert i 1994 av Reidar Nilsen, Sigmund Jakobsen, Ole Bjørn Fausa og Helge Hellebust. Nilsen og Fausa er barndomsvenner fra Sunnmøre, der de utga et frimerkeblad til 5 000 betalende abonnenter. Sammen med Jakobsen og Hellebust, startet Fausa og Nilsen firmaet Norsk Verdi, som spesialiserte seg på frimerker og myntbrev. I 1994 ble altså Norsk Verdi til Samlerhuset, og fokus gikk gradvis over på mynter. Av de fire grunnleggerne, er Fausa og Nilsen fortsatt eiere av Samlerhuset Norge og Samlerhuset Group.

I 1997 utvidet de viksomheten til Sverige, der de opprettet Mynthuset Sverige AB. I 2000 samarbeidet de med Finlands myntverk, og i 2001 slo Samlerhuset seg sammen med MDM Group til Samlerhuset Group. MDM Group dekket allerede Nederland, Østerrike og et mindre prosjekt i Storbritannia. Som resultat av det ble Samlerhuset et datterselskap av Samlerhuset Group. I 2008 trakk Samlerhuset seg ut av samarbeidet med MDM Group.

Da Norges Bank la ut Den Kongelige Mynt AS for salg, kjøpte Samlerhuset og det statlige finske myntverket selskapet. Etter at Finansdepartementet ikke hadde noen innvendinger, ble kjøpet godkjent av Norges Bank den 19. juni 2003. Etter kjøpet ble firmaet omdøpt til Det Norske Myntverket AS. I 2015 kjøpte Samlerhuset Norge ut det finske myntverket.

Kritikk mot foretaket
---------------------

Forbrukertilsynet har reagert overfor Samlerhuset i forbindelse med jubileumsmedaljer fra Det Norske Myntverket i 2005 Etter en 6-siders reportasje i 2005 om overprising av produktene og tvilsom markedsføring ble bladet *Dine Penger* klaget inn for Pressens Faglige Utvalg av Samlerhuset. *Dine Penger* oppfordret deretter kjøpere av minnemedaljer å sende medaljene tilbake og få igjen pengene. Konklusjonen fra PFU var likevel at *Dine Penger* ikke hadde brutt god presseskikk. I 2011 rettet TV2 hjelper deg oppmerksomhet mot Samlerhuset. En arving fikk verdsatt en samling som faren hadde kjøpt av samlerhuset for ca. 390 000 kroner til rundt 80 000 kroner. Saken løste seg da Samlerhuset kjøpte samlingen til kostpris. I 2014 dukket en lignende historie opp i magasinet Dine Penger. En eldre mann hadde kjøpt samlerobjekter av samlerhuset for til sammen 428 000 kroner, de fikk verdisatt samlingen til 80 000, også i denne saken kjøpte samlerhuset samlingen tilbake til kostpris.

Referanser
----------

1. ↑  «Dette er lureri». Nettavisen. 17. mars 2012. Besøkt 13. september 2020. «I fjor kunne «Tv2 Hjelper Deg» fortelle historien om Gert Veiteberg, som hadde investert 400.000 kroner i det han trodde var verdifulle mynter og medaljer fra Samlerhuset. Reklamefilmene deres ruller over norske tv-skjermer i disse dager, til tross for at virksomheten har vært gjenstand for flengende kritikk de siste årene.»
2. 1 2  Øksnes, Kent. «Brukte 428.000 på myntsamling som var verdt småpenger». *Dine penger*. Besøkt 13. september 2020. «Rundt 90 slike tilfeller i året. Allerede i 2005 advarte Dine Penger sine lesere mot å kjøpe Samlerhusets overprisende produkter. Samlerhuset svarte den gang med å klage Dine Penger inn for PFU, men vant ikke frem. Dine Penger har deretter jevnlig skrevet artikler om postordrefirmaet.»
3. ↑  Samlerhuset - Trollåsen Arkivert 2016-12-03, hos Wayback Machine. - Proff.no
4. ↑  Sitat på engelsk: «*Samlerhuset’s key business activity is the direct marketing of coins and commemorative medals, and other related collectibles, to national markets, using a strong analysis platform to closely identify customer requirements and preferences. The Group’s main aims are to help central banks and government mints reach out to collectors across the globe with commemorative coins and collectors´ items* [and t]*o help collectors gain access to limited mintage and soughtafter coins, whether they are professionals with a wide knowledge of collecting, or less experienced collectors*.» Side 8, «Reaching Creating Delighted Collectors Worldwide» - Samlerhuset Group
5. ↑  Samlerhusets hjemmeside
6. ↑  Magasinet Mynt & Historie - Samlerhuset.no
7. ↑  Christian Bjerknes (12. september 2018). «Selger minnemynter for over én milliard kroner i året». Dagens Næringsliv. Besøkt 12. september 2018. «Samlerhuset har tidligere blitt kritisert for å fremstille kjøp av minnemynter som en god investering, siden annenhåndsverdien på myntene ofte kan være lav og ikke stort høyere enn verdien av råmetallet som er brukt i produksjonen. Nå er Fausa klar på at myntsamling først og fremst må anses som en hobby. – Vi er tydelige på at vi henvender oss til samlere som er glad i historie og liker å samle på mynter. Dette er en hobby. Dersom du ønsker noe å investere pengene dine i finnes det mange andre alternativer som er bedre. Du må være svært dyktig for å tjene på kjøp og salg av mynter, sier Fausa.»
8. ↑  Om Samlerhuset Arkivert 10. oktober 2017 hos Wayback Machine. - Samlerhuset.no
9. ↑  China Great Wall - Samlerhuset Group
10. ↑  Contact - Samlerhuset Group
11. ↑  Side 10-11, «Reaching Creating Delighted Collectors Worldwide» - Samlerhuset Group
12. ↑  Samlerhuset Norge - Samlerhuset Group
13. 1 2 3  Samlerhusets historie Arkivert 10. oktober 2017 hos Wayback Machine. - Samlerhusets historie
14. ↑  Side 3; 27, «Reaching Creating Delighted Collectors Worldwide» - Samlerhuset Group
15. ↑  «Reaching Creating Delighted Collectors Worldwide», side 11, 25
16. ↑  Samme sted
17. ↑  Stortingsmelding nr. 7: Kredittmeldinga 2002 - 3.2 Oversikt over viktige forvaltningssaker - Stortingsforhandlinger. 2003/2004 Vol. 148 Nr. 3a
18. ↑  Myntverket er igjen helnorsk - Fri fagbevegelse, 22. oktober 2015. henter 25. september 2017
19. ↑  Nettavisen: Slår mynt på medaljer Arkivert 23. februar 2009 hos Wayback Machine.
20. ↑  PFU.no: PFU-sak 054/05 Arkivert 29. september 2009 hos Wayback Machine.
21. ↑  TV2 hjelper deg 2011: Gert trodde han kjøpte verdifulle mynter"

Eksterne lenker
---------------

* (no) Offisielt nettsted Rediger på Wikidata
* (no) Samlerhuset Norge på Twitter Rediger på Wikidata

* (no) Samlerhuset Norge på Facebook Rediger på Wikidata

* (no) Samlerhuset Norge på Instagram Rediger på Wikidata

* (no) Samlerhuset Norge på YouTube Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |